Ons dade volg ons in die hemel. (Troosboodskap van wyle Isak van Schalkwyk) – NG Kerk Adelaide
Ons dade volg ons in die hemel. (Troosboodskap van wyle Isak van Schalkwyk)
SKRIFLESING: Openbaring 1: 17 – 18 en Openbaring 14: 13
Ek het eenmaal gelees van 'n laat 1700's verhaal van 'n wewenaar wie se enigste dogtertjie oorlede is. Dit het in Engeland afgespeel. Dit was die tyd toe begraafplase nog 'n opsigter gehad het en die doodskiste met slotte gesluit was en die sleutel van die doodskiste gegee is vir die opsigter van die begraafplaas om te bewaar. Die man en die predikant het nadat hulle die dogtertjie begrawe het en die sleutel van die kis vir die opsigter gegee het, alleen terug gestap. Die man het verskriklik gehuil. Die predikant sê toe vir die man: "Broer, die loper wat jou dogtertjie se kis oopsluit, hang en kinkel alreeds aan die sleutelring van die Here Jesus Christus."
Waarskynlik het die predikant Openbaring 1: 17 – 18 in gedagte gehad. In Openbaring 1: 17 – 18 staan daar geskrywe: "Toe ek Hom sien, het ek voor Sy voete neergeval soos 'n dooie, maar Hy het sy regterhand op my gelê en gesê: "Hou op om bang te wees – Ek is die Eerste en die Laaste en die Lewende. Ek was dood, maar kyk, Ek leef vir ewig en ewig; ook hou Ek die sleutels van die dood, en van Hades."
Die woord "Hades" word voorgestel as 'n plek onder die aarde waarheen mense wat sterf, afdaal. Dit is die "Doderyk" of "onderwêreld" genoem. Soms is dit ook as 'n tronk voorgestel. Daarom het Jesus die sleutel wat die tronk van die dood oopsluit en ons inlaat in ons hemelse woning.
Wat belangrik is, is dat Jesus die sleutel het wat die dood oopsluit. Nie ons goeie werke of dade kan vir ons die hemel oopsluit nie. Jesus Christus se soendood is die sleutel wat die dood oopsluit. Daarom is Hy die Weg en die Waarheid en die Lewe. Met Jesus se opstanding uit die dood het Hy die slotte van ons dood kom oopsluit.
Versprei deur die boek Johannes kry ons sewe saligsprekinge. Een van hulle is Openbaring 14:13: "Ek het toe 'n stem uit die hemel hoor sê: "Skryf neer! 'Gelukkig is die dooies wat van nou af in die Here sterf.' " "Ja," sê die Gees, "sodat hulle mag rus van hulle geswoeg, want hulle dade volg hulle."
Heel eerste praat hierdie vers van gelukkig is dié wat in die Here sterwe. Vir Elize, Rolyn, Charl, Nelius en die res van die uitgebreide familie is dit seer, pynlik en verwondheid. Maar vir Isak is dit "gelukkig" want hy het in die Here gesterf. In ons laaste gesprekke het Isak 'n rustigheid en 'n aanvaarding gehad van die dood, wat net deur 'n gelowige uitgespreek kan word. Isak was in die Here en hy het in die Here gesterf en daarom kan ons hom nou "gelukkig" noem. Almal wat in die Here gesterf het, is inderdaad "gelukkig."
Tweedens praat die vers ook van "sodat hulle mag rus van hulle geswoeg." Die woord "geswoeg" is die Griekse woord "kopos" wat ons eerder sou kon vertaal "met moeite" en dit verwys na ons hele menslike bestaan wat vir 'n groot deel uit moeite, pyn en bekommernisse bestaan. Isak het nou geen moeite, angs, pyn en bekommernisse nie. Die Bybel maak baie gebruik van die woord "rus". Daarom is die Sabbat die "rusdag" vir die mens. Isak het in sy Sabbatsrus ingegaan.
Hebreërs 4: 9-11 sê die volgende oor die rus: "Daar bly dus steeds 'n sabbatsrus oor vir die volk van God. Want wie in sy rus ingegaan het, het self ook gerus van sy werke – soos God van Syne. Laat ons ons dan beywer om in daardie rus in te gaan, sodat niemand dalk in dieselfde patroon van ongehoorsaamheid verval nie." Isak van Schalkwyk se arbeid op die aarde is voltooi. Hy kan nou rus.
Behalwe die "geswoeg" praat die teks ook van "dade". Diegene wat in die Here sterwe, sal nie net rus van hulle geswoeg nie, maar hulle dade volg hulle.
Let op dat jou goeie dade nie voor jou uitloop om die hemel vir jou oop te maak nie. Net Jesus Christus kan die dood oopsluit met sy kosbare bloed. Jesus is die sleuteldraer, wat sonder verdienste oopsluit. Nee, die teks sê jou goeie dade volg jou. Is dit nie 'n troos nie! Alles wat ons gedoen het wat goed was, volg ons. Die dood kan mos nie uitvee wat goed in jou lewe was nie. Die goeie bly altyd staan. Die goeie wat Isak gedoen het en die baie kere wat hy vir die Here getuig het, bly staan. Sy goeie dade as eggenoot, as vader, as gesinsman, as onderwyser, as gemeenskapsleier, as kerkleier en as skoolhoof bly staan. Dit volg hom die hemel in.
Die Joodse rabbi's het geglo dat jou goeie werke jou vooruit gaan. Dat jou goeie werke soos 'n stootskraper vir jou 'n pad oopmaak na die hemel. Maar in die Nuwe Testament het die Here die orde omgegooi. Jesus gaan self vooruit om vir ons die pad na die hemel oop te maak. Ons goeie dade volg ons in die dood. Daarom: die goeie dade van ons gaan ons nie vooruit nie, maar volg ons die hemel in.
Die Here vee met ons dood nie die goeie dade uit nie. Iemand skryf so aangrypend: "Nee, wanneer die gelowige omkyk in die ewigheid, volg alles wat hy gedoen het op sy hakke. God vergeet nie. Ons sonde ja, die het Hy totaal vergeet (Hebr 10:17), maar nie ons werke in Sy Naam nie. "Ek kén jou werke en jou "kopos" sê Jesus in Open 2:2."
Want ons goeie dade verheerlik die Here Jesus, daarom word dit nie uitgevee nie. Ds. Johannes de Koning skryf tereg: "Ons goeie werke volg ons. Ons dade tel tot in alle ewigheid!" Ons slegte dade is uitgevee deur die bloed van die Here Jesus Christus.
Mag hierdie gedenkdiens van Isak van Schalkwyk weer vir ons elkeen die belangrikheid van ons dade (nie net ons geloof nie) beklemtoon. Isak van Schalkwyk se lewe word gekenmerk deur karaktervastheid, lojaliteit en betroubaarheid. Sy woorde het altyd "gewig" gedra. Hy was 'n waardige man. Hy is een van die groot bome wat geval het op Adelaide. Sy werk op Adelaide sal altyd onthou word. Hy is een van Adelaide se legendes.
Maar Isak van Schalkwyk het gelukkig gesterf, want hy het in die Here gesterf. Dit is wat ons teks sê. Ons is nie troosteloos nie, want Isak rus van sy geswoeg. Sy dade volg hom in die hemel. Daarom kan niks wat hy goed gedoen het, deur die dood ongedaan gemaak word nie. Sy goeie dade lewe voort tot in alle ewigheid, tot verheerliking van God.
Wat 'n heerlike troos! AMEN
Previous Article Diensbaarheid teenoor verheerliking.
Next Article Soos 'n hen haar kuikens onder haar vlerk hou. (Troosboodskap van wyle Helene Engelbrecht)